**มติที่ประชุม ก.จ. ก.ท. และ ก.อบต.**

**ในการประชุมครั้งที่ ๘/๒๕๖๔ เมื่อวันที่ ๒๖ สิงหาคม ๒๕๖๔**

\*\*\*\*\*\*\*\*\*\*\*\*\*\*

**ระเบียบวาระการประชุม เรื่อง การมอบอำนาจให้ร้องทุกข์กล่าวโทษและดำเนินคดีอาญา**

**๑. เรื่องเดิม**

 ๑.๑ คณะกรรมการกลางการสอบแข่งขันพนักงานส่วนท้องถิ่น (กสถ.) ได้ประกาศรับสมัครสอบแข่งขันเพื่อบรรจุบุคคลเป็นข้าราชการหรือพนักงานส่วนท้องถิ่น พ.ศ. ๒๕๖๔ ตามประกาศคณะกรรมการกลางการสอบแข่งขันพนักงานส่วนท้องถิ่น เรื่อง รับสมัครสอบแข่งขันเพื่อบรรจุบุคคลเป็นข้าราชการหรือพนักงาน
ส่วนท้องถิ่น พ.ศ. ๒๕๖๔ ลงวันที่ ๙ กุมภาพันธ์ ๒๕๖๔ โดยกำหนดรับสมัครสอบแข่งขันระหว่างวันที่ ๙ - ๓๑ มีนาคม ๒๕๖๔

 ๑.๒ คณะกรรมการกลางข้าราชการองค์การบริหารส่วนจังหวัด (ก.จ.) ได้ประกาศรับสมัครสรรหาข้าราชการองค์การบริหารส่วนจังหวัดให้ดำรงตำแหน่งสายงานผู้บริหาร ตามประกาศคณะอนุกรรมการสรรหาข้าราชการองค์การบริหารส่วนจังหวัดให้ดำรงตำแหน่งสายงานผู้บริหาร เรื่อง รับสมัครสรรหาข้าราชการองค์การบริหารส่วนจังหวัดให้ดำรงตำแหน่งสายงานผู้บริหาร ลงวันที่ ๕ กุมภาพันธ์ ๒๕๖๔ โดยกำหนดรับสมัครตั้งแต่วันที่ ๒๒ กุมภาพันธ์ - ๒๒ มีนาคม ๒๕๖๔

 ๑.๓ คณะกรรมการกลางพนักงานเทศบาล (ก.ท.) ได้ประกาศรับสมัครสรรหาพนักงานเทศบาลให้ดำรงตำแหน่งสายงานผู้บริหาร ตามประกาศคณะอนุกรรมการสรรหาพนักงานเทศบาลให้ดำรงตำแหน่ง
สายงานผู้บริหาร เรื่อง รับสมัครสรรหาพนักงานเทศบาลให้ดำรงตำแหน่งสายงานผู้บริหาร ลงวันที่ ๕ กุมภาพันธ์ ๒๕๖๔ โดยกำหนดรับสมัครตั้งแต่วันที่ ๒๒ กุมภาพันธ์ - ๒๒ มีนาคม ๒๕๖๔

 ๑.๔ คณกรรมการกลางพนักงานเทศบาล (ก.ท.) ได้ประกาศรับสมัครสรรหาพนักงานเมืองพัทยาให้ดำรงตำแหน่งสายงานผู้บริหาร ตามประกาศคณะอนุกรรมการสรรหาพนักงานเทศบาลให้ดำรงตำแหน่งสายงานผู้บริหาร เรื่อง รับสมัครสรรหาพนักงานเมืองพัทยาให้ดำรงตำแหน่งสายงานผู้บริหาร ลงวันที่ ๕ กุมภาพันธ์ ๒๕๖๔ โดยกำหนดรับสมัครตั้งแต่วันที่ ๒๒ กุมภาพันธ์ - ๒๒ มีนาคม ๒๕๖๔

**๒. ข้อพิจารณา**

 ฝ่ายเลขานุการ ก.จ. , ก.ท. และ ก.อบต. พิจารณาแล้วเห็นว่า การสอบแข่งขันเพื่อบรรจุบุคคลเป็นข้าราชการหรือพนักงานส่วนท้องถิ่น และการสรรหาข้าราชการและพนักงานส่วนท้องถิ่นเพื่อแต่งตั้งให้ดำรงตำแหน่งสายงานผู้บริหารนั้น เป็นการดำเนินการตามคำสั่งหัวหน้าคณะรักษาความสงบแห่งชาติ ที่ ๘/๒๕๖๐ เรื่อง การขับเคลื่อนการปฏิรูปการบริหารงานส่วนบุคคลท้องถิ่น ลงวันที่ ๒๑ กุมภาพันธ์ พ.ศ. ๒๕๖๐ ประกอบกับประกาศ ก.จ. , ก.ท. และ ก.อบต. เรื่อง มาตรฐานทั่วไปเกี่ยวกับหลักเกณฑ์และเงื่อนไขการสอบแข่งขัน พ.ศ. ๒๕๖๐ ลงวันที่ ๒๘ มิถุนายน ๒๕๖๐ และประกาศ ก.จ. , ก.ท. และ ก.อบต. เรื่อง มาตรฐานทั่วไปเกี่ยวกับการสอบคัดเลือกและการคัดเลือกข้าราชการองค์การบริหารส่วนจังหวัด พนักงานเทศบาล และพนักงานส่วนตำบลให้ดำรงตำแหน่งสายงานผู้บริหาร พ.ศ. ๒๕๖๐ ลงวันที่ ๒๗ กรกฎาคม ๒๕๖๐ โดยมีเจตนาให้การสอบแข่งขันและ
การสรรหามีความสุจริตและเที่ยงธรรม เพื่อให้ได้คนดี มีความรู้ความสามารถ มีคุณธรรม และเกิดประโยชน์
ต่อทางราชการ

 /ดังนั้น ...

- ๒ -

 ดังนั้น หากบุคคลกลุ่มใดหรือผู้ใดกระทำการอันมีลักษณะเป็นการทุจริตต่อหน้าที่หรือแสวงหาประโยชน์โดยมิชอบเพื่อตนเองหรือผู้อื่นจากการสอบแข่งขันและการสรรหาดังกล่าว เช่น หลอกลวงแอบอ้างว่าสามารถช่วยเหลือให้ผู้สมัครสอบให้สอบแข่งขันได้ หรือสามารถช่วยเหลือผู้สมัครสอบคัดเลือกหรือคัดเลือก
ให้ผ่านการสรรหาและได้รับการแต่งตั้งให้ดำรงตำแหน่งสายงานผู้บริหาร หรือกระทำการใดๆ อันเป็นเหตุให้ ก.จ. ก.ท. และ ก.อบต. ได้รับความเสียหายและเป็นการกระทำผิดอาญาแล้ว เห็นควรดำเนินคดีกับกลุ่มบุคคลหรือบุคคลดังกล่าวให้ถึงที่สุด และเพื่อให้การดำเนินคดีอาญาเป็นไปด้วยความเรียบร้อย รวดเร็ว และถูกต้องตามกฎหมาย
จึงเห็นควรเสนอ ก.จ. , ก.ท และ ก.อบต. มอบอำนาจให้เลขานุการ ก.จ. , ก.ท. และ ก.อบต. หรือท้องถิ่นจังหวัด
ที่เกิดเหตุ มีอำนาจร้องทุกข์กล่าวโทษและดำเนินคดีอาญากับกลุ่มบุคคลหรือบุคคลดังกล่าวจนกว่าคดีจะถึงที่สุด
และอาจมอบอำนาจช่วงให้ข้าราชการกรมส่งเสริมการปกครองท้องถิ่นระดับชำนาญการพิเศษกระทำการแทนได้ตามที่เห็นสมควร เพื่อรักษาประโยชน์ของทางราชการ แล้วรายงานผลการดำเนินการให้ ก.จ. , ก.ท. และ ก.อบต. ทราบ

**๓. ข้อเสนอ**

 จึงเสนอที่ประชุม เพื่อโปรดพิจารณา

**มติที่ประชุม** เห็นชอบตามข้อเสนอของฝ่ายเลขานุการ โดยที่ประชุมได้มีมติรับรองรายงานการประชุมในวาระนี้และให้ฝ่ายเลขานุการดำเนินการในส่วนที่เกี่ยวข้องต่อไป